КАФФЕД-м (Тырку) и Советым хэтхэмрэ ДАХ-м (Урысей, КъБР) и лIыкIуэхэмрэ я зэпсэлъэныгъэм кърикIуа меморандум
Анкара къалэ 2017 гъэ, мазаем и 26
КърихьэлIахэр:
КАФФЕД-м и Советым хэтхэр: ДАХ-м и лIыкIуэхэр:
1. Асланкая Яшар 1. Сэхъурокъуэ Хьэутий
2. Бурсэ Реджами 2. Дзэмыхь Къасболэт
3. Динчер Умит 3. МэшбащIэ Исхьэкъ
4. Мэчэр Ведат 4. Къуэдзокъуэ Анатолэ
5. Таймаз Эрол 5. Нартокъуэ Станислав
6. Джандан Ахъмэт
ЗэIущIэм щхьэусыгъуэ хуэхъуар ДАХ-м и ГъэзэщIакIуэ гупым хэтхэмрэ КАФФЕД-м хыхьэ хасэхэм я лIыкIуэхэмрэ я зэдэлэжьэкIэр яубзыхунырщ.
ДАХ-м и ГъэзэщIакIуэ гупым хэтхэмрэ КАФФЕД-м щылажьэхэмрэ я зэдэлэжьэныгъэр гъэбыдэным пыщIа гугъуехьхэм щытепсэлъыхьым, лъэныкъуитIми ящыщу къэпсэлъахэм иджыпсту зыхэт гугъуехь-хэр зэпкърахащ икIи КАФФЕД-м хэкужьым хуиIэ пыщIэныгъэр дяпэ- кIи зэрырагъэфIэкIуэным тепсэлъыхьащ. Псоми къыхагъэщащ ДАХ-м и ГъэзэщIакIуэ гупымрэ КАФФЕД-мрэ зыхуей хуэзэу зэрызэдэмылажьэм къыхэкIкIэ, ДАХ-м и Уставым къигъэув къалэнхэмрэ пщэрылъхэмрэ нэсу гъэзэщIа зэрымыхъур. Абы къищынэмыщIауэ, апхуэдэ щытыкIэр щхьэусыгъуэ хуохъу, лъэныкъуитIыр зыщызыгъэIеину хуей языныкъуэ гупхэм ДАХ-мрэ КАФФЕД-мрэ я тхьэмадэхэм я псалъэхэр зэрахъуэкIыурэ, дунейпсо адыгэ зэщIэхъееныгъэм и лэжьыгъэм зэрыпэрыуэм. Апхуэдэ дыдэуи ДАХ-мрэ КАФФЕД-мрэ я Iуэхухэм ятеухуауэ журналистхэм хъыбарегъащIэ IэнатIэхэм, Интернетым къытрадзэ, къралъхьэ хъыбар-хэр зэрымыпэжым щытыкIэр нэхъри зэIегъэхьэ.
ЗэIущIэм щыжаIахэм елъытауэ, лъэныкъуитIми къыхагъэщащ:
— КАФФЕД-м и унафэщIхэм ДАХ-м хэкIыжыным, е Тыркум ис адыгэхэр я адэжь щIыналъэм — Кавказ Ищхъэрэм и республикэхэм (КъБР, АР, КъШР) — зэрыпыщIам зэран хуэхъуным теухуа мурад зэрамыIари, апхуэдэ зы псалъэ къазэрыжамыIари. Иужьрей илъэсхэм КАФФЕД-м и унафэщIхэр жыджэру иужь итщ Урысейм и Посольствэу Тыркум щыIэм и лэжьакIуэхэм зыпащIэным, Анкара къалэ дэт Россотрудничествэм и лIыкIуэхэм дэлэжьэным;
— КАФФЕД-м и Советым хэтахэр ДАХ-м и ГъэзэщIакIуэ гупым и лэжьыгъэм теухуауэ нэхъ гъунэгъуу зэрыщIэн зэрыхуейр, ГъэзэщIакIуэ гупым и зэхуэсым къыщаIэт упщIэхэр мыхьэ-нэ нэхъ ин зиIэхэрауэ зэ- рыщытыпхъэр, итIанэ ДАХ-м и Уставым ит къалэнхэр къызыхуэтыншэу гъэзэщIа хъуным ахэр зэрисэбэпыр;
— ДАХ-мрэ КАФФЕД-мрэ я зэхущытыкIэр щIызэIыхьа щхьэусыгъуэхэм щытепсэлъыхьым КАФФЕД-м и лIыкIуэхэм зэрыжаIар КАФФЕД-м и тхьэмадэ Асланкая Яшар пIалъэкIэ Урысейм ихьэну хуимыту къыщIыхуагъэувам и щхьэусыгъуэр зэхагъэкIыну, а Iуэхур гъэзэкIуэжыным иужь итыну;
— ДАХ-м и лIыкIуэхэм зэрыжаIар зытепсэлъыхь Iуэхугъуэхэм мыхьэнэшхуэ зэраIэр, апхуэдэуи арэзы техъуащ ГъэзэщIакIуэ гу-пыр ДАХ-м хыхьэ хасэ къудамэхэм я унафэщIхэм нэхъ быдэу дэлэжьэн зэрыхуейр;
— Хасащхьэм и пащхьэ къит къалэнхэр зэфIэхы-нымкIэ лэжьыпхъэхэр зыубзыху комитетхэм адыгэ щэнхабзэм, бзэм, хабзэм зегъэужьынымкIэ, адыгэ лъэпкъыр хъумэнымкIэ я пщэ къыдэхуэ къалэнхэр зэрагъэзащIэр егъэфIэкIуэным ДАХ-м и ГъэзэщIакIуэ гупыр дяпэкIэ нэхъ набдзэгубдзаплъэу зэрыкIэлъыплъынур;
— ДАХ-м и унафэщIхэм зэрамурадыр яхузэфIэкI псори къагъэсэбэпу, абы адыгэ депутатхэри къыхашэу, къэрал къулыкъущIапIэ лъагэхэм, Урысейм и унафэщIхэм зэрызыпащIэнур, адыгэхэм я адэжь хэкум къагъэзэжынымкIэ, Урысейм къэIэпхъуэжахэр гъащIэм хэзэгъэнымкIэ сэбэпынагъ къыпахыфын хуэдэу;
— КАФФЕД-м и тхьэмадэ Асланкая Яшар Урысейм къихьэну зэрыпаубыдам теухуауэ ДАХ-м и унафэщIхэм зэрыжаIар а Iуэ-хур зэрыдамыIыгъыр икIи Тыркум ис адыгэ мелуани 4-м щIигъум я лIыкIуэу хэ-кум къакIуэ щIалэм иращIам къызэригъэуIэбжьар. Ар къэрал къулыкъущIапIэ зыбжанэ зэгурымыIуэу ялэжьа Iуэхум кърикIуауэ зэ- рыхуагъэфащэр. Абы ипкъ иткIэ унафэщIхэр хьэзырщ ДАХ-м и Уставым, Урысей Хабзэм къызэрагъэувым тету, Асланская Яшар и Iуэхур зэхагъэкIыну, ар зэфIэхынымкIэ сэбэп хъуну;
— ДАХ-мрэ КАФФЕД-мрэ адэкIэ зэрызэдэлэжьэну я мурадхэм щытепсэлъы-хьым зэрыжаIар я хъыбархэр нэхъ псынщIэу зэIэпахыу зэдэлэжьэн, къапэщылъ къалэнхэр зэфIэхыным лъэныкъуитIри жэуаплыныгъэ яхэлъу пэрыхьэн зэрыхуейр.
ЛъэныкъуитIым я зэдэлэжьэныгъэм теухуауэ хъыбарегъащIэ IэнатIэхэм Iэрагъэхьэ, Интернетым къралъхьэ хъыбархэм езыхэр япэ- щIыкIэ арэзы зэдытехъуэу, итIанэ утыку кърахьэмэ зэрынэхъыфIым теухуауэ зэгурыIуахэщ.
Асланкая Яшар и Iуэхур зэхэкIыху Тыркум щыщу ДАХ-м и ГъэзэщIакIуэ гупым хэтхэм я лэжьыгъэр къызэрызэтрагъэувыIам теухуауэ щызэпсалъэм, жаIащ КАФФЕД-м хэт хасэ 53-м я лIыкIуэхэр щIэсу къызэдащта унафэщи, ахэр зэхуашэсу щIэрыщIэу унафэ ящIыжын зэрыхуейр. Абы теухуа хъыбарыр ДАХ-м и ГъэзэщIакIуэ гупым къыхурагъэхьыжыну зэгурыIуахэщ.
ДАХ-м и ГъэзэщIакIуэ гупым и лэжьыгъэр егъэфIэкIуэным, ГъэзэщIакIуэ гупымрэ хамэ къэралхэм щыIэ хасэ къудамэхэмрэ нэхъ убгъуауэ зэдэлэжьэ-ным теухуауэ мыпхуэдэу зэгурыIуахэщ: КАФФЕД-м и еплъыкIэхэр игъэхьэзыру, 2017 гъэм гъатхэпэм и 25-м Налшык щекIуэкIыну зэхуэсым КАФФЕД-м и лIыкIуэу Динчер Умит къакIуэу ахэр къыщыхилъхьэну, щызэпкърахыну.
ЗэIущIэр иуха нэужь, лъэныкъуитIми я лIыкIуэ- хэр Урысейм и Посольст- вэу Анкара дэтым кIуахэщ икIи Урысейм и лIыкIуэу абы щыIа, щIэпхъаджащIэхэм яIэщIэкIуэда Карлов Анд-рей и фэеплъым удз гъэгъа Iэрамэхэр тралъхьащ.
КАФФЕД-м и Советым къыбгъэдэкIыу, КАФФЕД-м и тхьэмадэ Асланкая Яшар
ДАХ-м и лIыкIуэхэм къабгъэдэкIыу, ДАХ-м и президент Сэхъурокъуэ Хьэутий.
